Uitgawe 25: 25 September 2018
Uitgawe 25 - 25 September 2018
Die laaste week van die derde kwartaal het aangebreek. Dit was 'n bedrywige kwartaal en ek glo die leerders sien uit na die week van rus. Geniet dit!
Ek herinner u daaraan dat die matriekeindeksamen begin, drie weke na die skool heropen het.
Ek wil dit op elke ouer se harte druk om u finansiële verpligtinge teenoor die skool af te handel.
"Daar is twee noodsaaklike karaktereienskappe wat 'n mens ongelukkig op geen ander manier so goed kan leer as deur lyding nie; om sterk te wees en nederig te word." – A. M. Wells
Lentesokkie en gewone klere
Daar vind op Donderdag, 27 September 'n lentesokkie by die skool plaas vanaf 18:00 tot 22:00. Die koste daaraan verbonde beloop R20, inbetaalbaar by voogklas. Indien die leerders R20 betaal vir die sokkie, mag hulle ook op Donderdag gewone klere aantrek skool toe vir die dag.
Interact Klub – RYLA-kamp
Sadé Briedenhann, Edwardo de Vittorio en Shi-Ann du Toit het die RYLA-kamp in Benoni bygewoon. Dankie vir die ambassadeurs wat julle vir Hoërskool Overvaal is.
Ons beplan om gedurende Oktober oudisies (try-outs) te hou vir die 2019-"cheerleading"-span. Ons gaan kyk na "splits, jack-knives", bruggies bou, handstand en wawiele. Leerders wat wil kom, moet in al bogenoemde voldoen asook 'n dansie uitwerk wat dit alles insluit. Leerders mag in groepe werk. 'n "Stunt" of twee sal 'n pluspunt wees. Seuns is ook welkom veral by "stunts" en ander waaghalsige toertjies. Hou Nuus-kierig dop vir verdere kennisgewing.
Ons ondervind tans 'n groot probleem met leerders wat die voorportaal by die algemene kantoor gebruik as 'n deurgang. Dit is veral leerders wat gebruik maak van die parkering voor die administratiewe blok, en leerders wie se busse geparkeer staan voor die administratiewe blok, wat hulle hieraan skuldig m aak. Die voorportaal skep die eerste indruk wat besoekers van ons skool kry, en moet dus deurentyd skoon en netjies gehou word. Dit is 'n groot frustrasie om die vloere skoon te hou met leerders wat gedurig daar deur beweeg, soms selfs met modderige en vuil skoene en ook na sportperiode met rugbyskoene aan. Ons vra u dringende samewerking in hierdie verband.